Energipriserne er lige nu på himmelflugt, og for de godt 3.000 varmekunder under Støvring Kraftvarmeværk ser vintersæsonen ud til at blive ekstra dyr. Noget, der rammer Louise Boesen, der er enlig mor til to. - Lige umiddelbart tænkte jeg, det kan ikke passe, fortæller Louise Boesen, om den SMS hun i sidste uge modtog. - Der stod, at jeg i gennemsnit stiger 82 procent fra næste kvartal. Svingende priser Pristigningen er den tredje på under et år. - Jeg ved slet ikke, hvor vi skal finde penge i budgettet. Det rammer mig hårdt. Vi går ind i en vinterperiode, og jeg troede, jeg kunne nå at få nye vinduer i mit gamle hus, men det kan jeg ikke, siger Louise Boesen. Varslingen betyder, at en gennemsnitsfamilie får en årlig prisstigning på cirka 16.290 kroner. Hos Støvring Kraftvarmeværk er de afhængige af el og gas for at forsyne 3100 varmekunder i byen. - Priserne svinger meget, og derfor har vi været nødt til at sætte prisen op, siger Søren Kjær, der er formand for Støvring Kraftvarmeværk. Grundet den ustabile situation kan kraftvarmeværket ikke love, at der ikke kommer yderligere stigninger – men heller ikke, at varslingen bliver en realitet. - Det er svært at spå om, alting kører jo uhørt op og ned i øjeblikket, siger Søren Kjær, der understreger, at kraftvarmeværket ikke må tjene penge, og det derfor også kan betyde, at kunderne får penge tilbage – hvis priserne ændrer sig. Initiativer igangsat Ifølge en lektor i energiplanlægning hos Aalborg Universitet er det svært at gøre noget ved priserne lige nu, men på lang sigt er der muligheder. - Det er svært at gøre noget ved lige nu. Man kan gøre noget i forhold til, hvor meget energi, man bruger derhjemme, og samtidig kan fjernvarmen gå ind og kigge på, om de kan gøre deres produktion mere effektiv, siger Jakob Zinck Thellufsen. I Støvring har man allerede igangsat flere initiativer som et nyt akkumuleringssystem samt elkedel – og derudover planer om solcelleanlæg. - Kan vi producere el selv, så bliver vi mere uafhængige af priserne på markedet, siger Søren Kjær. Initiativerne hjælper ikke Louise Det varmer dog ikke Louise Boesen lige nu, som planlægger at iføre sig ekstra varmt tøj til vinter. - Jeg kan ikke mere, jeg kan ikke finde mere i mit budget i forhold til at skære mere ned, siger hun. Det er de fjernvarmeværker i Nordjylland, der er afhængige af gas og el, som oplever stigningen - og derfor langtfra alle. Men i Frederikshavn ser man også frem mod voldsomme prisstigninger på fjernvarmen.

Opsummering:
Fordi kraftvarmeværket i Støvring benytter gas og el, står kunderne til en kraftig prisstigning.